Så kom den første danske medalje ved kortbane-VM i Doha. Og hvilken medalje! De danske svømmekvinder fik guld og satte samtidig verdensrekord i 4x50 meter medley.

De fire guldkvinder er Mie Ø. Nielsen, Jeanette Ottesen, Pernille Blume og Rikke Møller Pedersen.

Danmark lå til sølv efter de første to gange 50 meter. Men Jeanette Ottesen buldrede af sted i sin favoritdisciplin, butterfly, og det sikrede Danmark et så solidt forspring, at Pernille Blume sikkert kunne svømme guldet hjem - i den imponerende tid 1.44,04 minutter. Dermed hakkede danskerne næsten to sekunder af den verdensrekord, de selv satte for et år siden.

USA og Frankrig fik henholdsvis sølv og bronze.

Jeanette Ottesen skal i øvrigt i vandet yderligere to gange fredag aften. Først skal hun svømme finale i 50 meter butterfly. og sidst på aftenen skal hun forsøge at skaffe metal til Danmarks 4x100 meter fri-hold.